Jean Bodel

Jean Bodel (født ca. 1165, død 1210) var en fransk poet og dramatiker i middelalderen som skrev et antall chansons de geste på gammelfransk. I tillegg skrev han mange fabliaux og mysteriespill.

 Liv og virke 
Takket være Bodels selvbiografiske dikt Les Congés (Avskjed; 1202) adressert til hans venner, og at han var aktiv i teaterlivet i byen Arras i nordlige Frankrike, hvor han bodde, er det mer kunnskap om Bodels liv enn mange av hans samtidige. Han var antagelig født en gang rundt 1167. Han hadde et offentlig embete i byen, men var også en profesjonell trouvère, komponist av fortellende dikt. I henhold til sitt avskjedsdikt Les Congés var han en religiøs mann og godt likt av sine like. Han planla å delta i det fjerde korstog i 1202, men oppdaget at han var blitt smittet av spedalskhet. Han skrev sitt avskjedsdikt, tok farvel med familie og venner før han isolerte seg i en leprosarium, koloni for spedalske, i Arras og her døde han vinteren 1209–1210. Bodel, Jean – Introduction, Enotes

Bodel skrev heltediktet Chanson de Saisnes om kong Karl den stores krig med saksere og deres leder Widukind (som Bodel kalte for «Guiteclin»). Han skrev også et mysteriespill kalt Le Jeu de Saint Nicholas, det første i sin sjanger som er kjent i Frankrike. Det forteller en historie om hvordan den hellige Nikolas av Myra tvang en del tyver å levere tilbake en stjålet skatt. Bodel bebudet senere litterær utvikling ved hans sofistikerte bruk av karakterisering og lokalfarge, og appellerte til lokalmiljøet med skuespillets humoristiske vertshusscene.

I likhet med Le Miracle de Théophile, et annet franske mysteriespill fra samme periode, inneholder Jeu de Saint Nicolas en påkalling av djevelen i et ukjent språk.Diskutert i: Grillot de Givry (1971): Witchcraft, Magic & Alchemy, Courier Dover Publications, s. 109.

Palas aron ozinomas
Baske bano tudan donas
Geheamel cla orlay
Berec hé pantaras tay

I tillegg til Le Jeu de Saint Nicholas, er det antatt at Bodel har skrevet fem pastoureller, ni fabler, et episk dikt, og Les Congés.

Bodel huskes for at han var den første dokumenterte som klassifiserte legendariske emner og litterære sykluser (grupper av fortellinger sentrert rundt faste figurer) som var kjente for hans samtidige litteratur, middelalderens litteratur. Han fant tre hovedemner: Romersk emner, eller gjenfortellinger av historier fra antikken; Franske emner som handlet om Karl den store og hans paladinere; og Britiske emner, som var fortellinger om kong Arthur og hans riddere.The Three Matters of Romance (and the Tristan/Isolde Matter)

 Referanser 

 Eksterne lenker 
 Bibliographie complète sur le site Arlima (Archives de littérature du Moyen Âge), komplett biografi og tekster
 Jean Bodel – Œuvres, verker på gammelfransk (WikiSoruce)

Kategori:Franske lyrikere
Kategori:Franske dramatikere
Kategori:Litteratur fra middelalderen
Kategori:Personer fra Arras
Kategori:Fødsler på 1100-tallet
Kategori:Dødsfall i 1210
Kategori:Trouvèrer